FI Euroopan unionin virallinen lehti L 177/36

KOMISSION ASETUS (EU) 2017/1237,

annettu 7 päivänä heinäkuuta 2017,

asetuksen (EY) N:o 1881/2006 muuttamisesta siltä osin kuin on kyse syaanivetyhapon enimmäismäärästä loppukuluttajia varten markkinoille saatetuissa jalostamattomissa kokonaisissa, jauhetuissa, murskatuissa, halkaistuissa tai pilkotuissa aprikoosin siemenissä

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon elintarvikkeissa olevia vieraita aineita koskevista yhteisön menettelyistä 8 päivänä helmikuuta 1993 annetun neuvoston asetuksen (ETY) N:o 315/93 (1) ja erityisesti sen 2 artiklan 3 kohdan

sekä katsoo seuraavaa:

(1) Komission asetuksessa (EY) N:o 1881/2006 (2) vahvistetaan tiettyjen elintarvikkeissa esiintyvien vierasaineiden enimmäismäärät.

(2) Euroopan elintarviketurvallisuusviranomaisen (EFSA) alainen elintarvikeketjun vierasaineita käsittelevä lautakunta, jäljempänä ’CONTAM-lautakunta’, antoi tieteellisen lausunnon niistä akuuteista terveysriskeistä, joita liittyy syanogeenisten glykosidien esiintymiseen raaoissa aprikoosin siemenissä ja raaoista aprikoosin siemenistä saaduissa tuotteissa (3). Tieteellisessä lausunnossa tarkoitettu käsite ”raa'at aprikoosin siemenet ja raaoista aprikoosin siemenistä saadut tuotteet” koskee samoja tuotteita kuin tässä asetuksessa käytetty käsite ”jalostamattomat kokonaiset, jauhetut, murskatut, halkaistut tai pilkotut aprikoosin siemenet”.

(3) Amygdaliini on tärkein syanogeeninen glykosidi, jota esiintyy jalostamattomissa aprikoosin siemenissä ja joka hajoaa pureskeltaessa syaanivetyhapoksi (syanidiksi). Syaanivetyhappo (syanidi) on erittäin myrkyllinen ihmisille. CONTAM-lautakunta vahvisti akuutin altistumisen viiteannokseksi (ARfD) 20 μg/kg arvioidessaan niitä riskejä, joita liittyy syanogeenisten glykosidien esiintymiseen jalostamattomissa kokonaisissa, jauhetuissa, murskatuissa, halkaistuissa tai pilkotuissa aprikoosin siemenissä. Kun otetaan huomioon syanogeenisten glykosidien ilmoitetut määrät jalostamattomissa aprikoosin siemenissä, akuutin altistumisen viiteannos ylittyisi jo muutaman jalostamattoman aprikoosin siemenen nauttimisella.

(4) Tämän vuoksi on aiheellista vahvistaa syaanivetyhapon (syanidin) enimmäismäärä loppukuluttajia varten markkinoille saatetuissa jalostamattomissa kokonaisissa, jauhetuissa, murskatuissa, halkaistuissa tai pilkotuissa aprikoosin siemenissä.

(5) Koska jalostamattomien aprikoosin siementen markkinat ovat hyvin pirstaleiset ja kansanterveydelle aiheutuu mahdollisesti akuutteja terveysriskejä, olisi säädettävä, että toimijoiden on taattava, että kaikki loppukuluttajia varten markkinoille saatetut jalostamattomat kokonaiset, jauhetut, murskatut, halkaistut tai pilkotut aprikoosin siemenet ovat enimmäismäärän mukaiset.

(6) On aiheellista vahvistaa enimmäismäärän noudattamisen valvonnassa sovellettavat näytteenottosäännöt.

(7) Sen vuoksi asetusta (EY) N:o 1881/2006 olisi muutettava.

(8) Tässä asetuksessa säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,

ON HYVÄKSYNYT TÄMÄN ASETUKSEN:

1 artikla

Muutetaan asetuksen (EY) N:o 1881/2006 liite tämän asetuksen liitteen mukaisesti.

2 artikla

Toimijan, joka saattaa loppukuluttajaa varten markkinoille jalostamattomia kokonaisia, jauhettuja, murskattuja, halkaistuja tai pilkottuja aprikoosin siemeniä, on toimivaltaisen viranomaisen pyynnöstä toimitettava näyttöä siitä, että markkinoille saatettu tuote on enimmäismäärän mukainen.

3 artikla

Enimmäismäärän noudattamisen valvontaa varten tapahtuva näytteenotto on suoritettava komission asetuksen (EY) N:o 401/2006 (4) liitteessä I olevassa D.2 osassa vahvistettujen sääntöjen mukaisesti.

4 artikla

Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 7 päivänä heinäkuuta 2017. Komission puolesta Puheenjohtaja Jean-Claude JUNCKER

(1) EYVL L 37, 13.2.1993, s. 1.

(2) Komission asetus (EY) N:o 1881/2006, annettu 19 päivänä joulukuuta 2006, tiettyjen elintarvikkeissa olevien vierasaineiden enimmäismäärien vahvistamisesta (EUVL L 364, 20.12.2006, s. 5).

(3) EFSA CONTAM Panel (EFSA Panel on Contaminants in the Food Chain), 2016. Scientific opinion on the acute health risks related to the presence of cyanogenic glycosides in raw apricot kernels and products derived from raw apricot kernels. EFSA Journal 2016;14(4):4424, 47 pp doi:10.2903/j.efsa.2016.4424

http://www.efsa.europa.eu/sites/default/files/scientific_output/files/main_documents/4424.pdf

(4) Komission asetus (EY) N:o 401/2006, annettu 23 päivänä helmikuuta 2006, näytteenotto- ja määritysmenetelmistä elintarvikkeiden mykotoksiinipitoisuuksien virallista tarkastusta varten (EUVL L 70, 9.3.2006, s. 12).